## Pravilnik o tehničkim uvjetima kojima moraju udovoljavati pravne osobe koje stručno osposobljavaju vozače motornih vozila za prijevoz opasnih tvari i osobe koje sudjeluju u prijevozu opasnih tvari

### NN 24/1995 (10.4.1995.), Pravilnik o tehničkim uvjetima kojima moraju udovoljavati pravne osobe koje stručno osposobljavaju vozače motornih vozila za prijevoz opasnih tvari i osobe koje sudjeluju u prijevozu opasnih tvari

# MINISTARSTVO UNUTARNJIH POSLOVA

Na temelju članka 6 stavak 7 Zakona o prijevozu opasnih tvari
("Narodne novine", broj 97/93.) ministar unutarnjih poslova u
suglasnosti s ministrom prosvjete i športa i ministrom pomorstva, prometa
i veza, donosi

## PRAVILNIK

### O TEHNIČKIM UVJETIMA KOJIMA MORAJU UDOVOLJAVATI PRAVNE OSOBE KOJE STRUČNO OSPOSOBLJAVAJU VOZAČE MOTORNIH VOZILA ZA PRIJEVOZ OPASNIH TVARI I OSOBE KOJE SUDJELUJU U PRIJEVOZU OPASNIH TVARI

Članak 1.

Ovim Pravilnikom propisuju se tehnički uvjeti kojima moraju udovoljavati
pravne osobe koje stručno osposobljavaju vozače, suvozače
motornih vozila kojima se prevoze opasne tvari te osobe koje sudjeluju
u pripremi opasne tvari za prijevoz, utovar, pretovar i istovar (u daljnjem
tekstu: osobe koje prevoze i sudjeluju u prijevozu opasnih tvari), stupanj
i vrstu stručne spreme osoba koje obavljaju poslove stručnog
osposobljavanja, potrebna tehnička sredstva, izdavanje ovlaštenja
te nadzor nad pravnim osobama koje obavljaju stručno osposobljavanje.

Članak 2

Stručno osposobljavanje osoba koje prevoze opasne tvari i osoba
koje sudjeluju u prijevozu opasnih tvari mogu obavljati pravne osobe koje
su registrirane za obavljanje takvih poslova, ukoliko udovoljavaju uvjetima
propisanim ovim Pravilnikom.

Članak 3.

Pravna osoba iz članka 2 ovog Pravilnika, da bi mogla steći
ovlaštenje za obavljanje stručnog osposobljavanja osoba za prijevoz
te osoba koje skcdjeluju u prijevozu opasnih tvari, mora raspolagati:

1. odgovarajućim prostorom za izvođenje teorijske i praktične
nastave;

2. odgovarajućom tehničkom opremom i ućilima za izvođenje
nastave;

3. potrebnim brojem stručnih djelatnika odgovarajućeg stupnja
i vrste spreme za izvođenje teorijske i praktične nastave.

Članak 4.

Odgovarajućim prostorom za izvođenje nastave stručnog
osposobljavanja osoba koje prevoze i osoba koje sudjeluju u prijevozu opasnih
tvari, smatraju se:

- učionice za izvođenje teorijske nastave,

- laboratorij za izvođenje praktične nastave, ako se praktična
nastava izvodi s opasnim tvarima ili

- audiovizualna sredstva i oprema.

Članak 5.

Učionica mora biti dostatno prostrana da osigura najmanje 1,5
m2 radne površine i 3 m3 obujma za svaku osobu.

Članak 6.

Učionica mora biti opskrbljena:

1. odgovarajućim školskim namještajem;

2. shemama, crtežima i fotografijama o načinu obilježavanja motornih
vozila kojima se prevoze opasne tvari, načinu označavanja
opasnih tvari, identifikacijskim brojevima opasnih tvari i dr.

3. obrascima prijevoznih dokumenata (odobrenja za prijevoz opasnih
tvari, uputa o postupanju s opasnom tvari, certifikat o tehničknj
ispravnosti motornog vozila).

Članak 7.

Laboratorij mora biti opremljen:

1. odgovarajućim školskim namještajem;

2. priborom za upoznavanje sa svojstvima opasnih tvari;

3. uređajem za mjerenje jačine radioaktivnog zračenja;

4. prijenosnim uređajem za detekciju zapaljivih plinova i para;


5. ručnim detektorom otrovnih tvari;

6. zaštitnim sredstvima.

Radi ostvarivanja programa osposobljavanja za prijevoz i sudjelovanje
u prijevozu opasnih tvari, umjesto opreme iz stavka 1 točke 1. -
6. mogu se koristiti audiovizualna sredstva i pomagala.

Članak 8.

Pravna osoba radi obavljanja stručnog osposobljavanja osoba za
prijevoz opasnih tvari i osoba koje sudjeluju u prijevozu opasnih tvari
mora imati zaposlena u stalnom radnom odnosu, najmanje tri djelatnika za
obavljanje poslova stručnog osposobljavanja.

Djelatnici pravne osobe da bi mogli obavljati stručno osposobljavanje
osoba iz stavka 1. ovoga članka, moraju imati visoku stručnu
spremu prometne, strojarske, kemijsko tehnološke ili medicinske struke
te jedan djelatnik, višu stručnu spremu zaštite na radu.

Članak 9.

Pravna osoba uz zahtjev za dobivanje ovlaštenja za obavljanje stručnog
osposobljavanja osoba za prijevoz opasnih tvari te osoba koje sudjeluju
u prijevozu opasnih tvari, prilaže:

1. dokaz o registraciji;

2. popis osoba koje će obavljati poslove stručnog osposobljavanja
s naznakom stupnja i vrste spreme, te dokaz da su najmanje tri osobe u
stalnom radnom odnosu;

3. popis i opis opreme i sredstava te prostorija u kojima će se
obavljati stručno osposobljavanje.

Članak 10.

O zahtjevu za dobivanje ovlaštenja za obavljanje stručnog osposobljavanjs
osoba za prijevoz opasnih tvari i osoba koje sudjeluju u prijevozu opasnih
tvari odlučuje Ministarstvo unutarnjih poslova.

Ministarstvo unutarnjih poslova daje ovlaštenje iz stavka 1. ovoga članka,
po prijedlogu komisije iz članka 11. ovog Pravilnika, koja utvrđuje
jesu li ispunjeni uvjeti propisani ovim Pravilnikom.

Ako komisija utvrdi da nije udovoljeno uvjetima propisanim za obavljanje
stručnog osposobljavanja osoba za prijevoz opasnih tvari te osoba
koje sudjeluju u prijevozu opasnih tvari predviđenih ovim Pravilnikom
predložit će Ministarstvu unutarnjih poslova odbijanje izdavanja
ovlaštenja za obavljanje stručnog osposobljavanja osoba za prijevoz
i sudjelovanje u prijevozu opasnih tvari.

Članak 11.

Komisija koja utvrđuje da li pravna osoba ispunjava uvjete za obavljanje
stručnog osposobljavanja osoba koje prevoze i sudjeluju u prijevozu
opasnih tvari, sastoji se od tri člana i to: djelatnika Ministarstva
unutarnjih poslova, Ministarstva prosvjete i športa te Ministarstva pomorstva,
prometa i veza, koji po stupnju i vrsti stručne spreme moraju ispunjavati
uvjete iz članka 8. stavak 2. ovog Pravilnika.

Članove komisije imenuje ministar unutarnjih poslova. Djelatnike
Ministarstva prosvjete i športa te Minislarstva pomorstva, prometa i veza,
ministar unutarnjih poslova imenuje po prijedlogu tih ministarstava.

Djelatnik Ministarstva unutarnjih poslova predsjednik je Komisije.

Članak 12.

Protiv odluke Ministarstva unutarnjih poslova kojom se odbija izdavanje
ovlaštenja za obavljanje stručnog osposobljavanja osoba za prijevoz
opasnih tvari i osoba koje sudjeluju u prijevozu opasnih tvari može se
pokrenuti upravni spor.

Članak 13.

Inspekcijski nadzor pravne osobe koja je ovlaštena za obavljanje stručnog
osposobljavanja osoba za prijevoz opasnih tvari i osoba koje sudjeluju
u prijevozu opasnih tvari, provodi Ministarstvo unutarnjih poslova.

Ako tijekom inspekcijskog nadzora Ministarstvo unutarnjih poslova utvrdi
da pravna osoba ovlaštena za obavljanje stručnog osposobljavanja
osoba za prijevoz opasnih tvari te osoba koje sudjeluju u prijevozu opasnih
tvari, ne udovoljava nekom od uvjeta propisanim ovim Pravilnikom, može:

- narediti otklanjanje utvrđenih nedostataka, odnosno nepravilnosti
u određenom roku;

- podnijeti prijavu nadležnom državnom tijelu zbog kaznenog djela;

- zabraniti obavljanje stručnog osposobljavanja i provjere osposobljenosti
za prijevoz opasnih tvari uz suglasnost nadležnih ministarstava.

Članak 14.

Ovaj pravilnik stupa na snagu osmoga dana od dana objave u "Narodnim
novinama".

Broj: 511-01-64-9691/6-94

Zagreb, 27. ožujka 1995.

Ministar

**Ivan Jarnjak,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 24/1995-526
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)